b'\n_START_ARTICLE_\nKastorhatt\n_START_PARAGRAPH_\nKastorhatt (ogs\xc3\xa5 skrevet castorhatt), beverhatt eller h\xc3\xa5rhatt var en type mannshatt som var laget av eller trukket med kastor, det vil si en type filt, opprinnelig laget av beverh\xc3\xa5r, seinere ogs\xc3\xa5 imitasjoner fra kanin og bl\xc3\xb8te, vevde stoffer som langh\xc3\xa5ret fl\xc3\xb8yel, felpel og plysj. Kastorhatter kom i bruk allerede 1550, men var s\xc3\xa6rlig vanlige fra rundt 1750 til 1850. Den sammenpressede h\xc3\xa5rfilten var slitesterk, lett \xc3\xa5 forme og kunne b\xc3\xb8rstes slik at materialet fikk en egen glans. Mange av de tidlige flosshattene var av kastorstoff. Andre stoffer har siden overtatt, blant annet silke._NEWLINE_Det ble slaktet millioner av bevere for \xc3\xa5 skaffe skinn til h\xc3\xa5rhattene. Da silke overtok som materiale i herrehattene p\xc3\xa5 begynnelsen av 1800-tallet, kan det ha reddet beveren fra utryddelse._NEWLINE_Kastorhatt er ogs\xc3\xa5 betegnelse for en h\xc3\xb8y rund uniformshatt tidlig p\xc3\xa5 1800-tallet. Den hadde vid brem og en pull som smalnet noe av mot toppen. Etterhvert ble den venstre siden av bremmen brettet opp og utstyrt med en hattefj\xc3\xa6r rett opp for den oppbrettede bremmen._NEWLINE_Castor er det latinske navnet for bever. Kastorhatten kalles beaver hat, castor eller caster p\xc3\xa5 engelsk, kastorhatt p\xc3\xa5 svensk, kastorhat p\xc3\xa5 dansk, kastoorhoed p\xc3\xa5 nederlandsk og kastorhut p\xc3\xa5 tysk.'